คำสั่งหัวหน้าคณะรักษาความสงบแห่งชาติ ที่ 25/2559 เรื่อง ยกเลิกการห้ามบุคคลเดินทางออกนอกราชอาณาจักร

คำสั่งหัวหน้าคณะรักษาความสงบแห่งชาติ
คำสั่งหัวหน้าคณะรักษาความสงบแห่งชาติ
ที่ ๒๕/๒๕๕๙
เรื่อง
ยกเลิกการห้ามบุคคลเดินทางออกนอกราชอาณาจักร[๑]
 

ตามที่รัฐบาลมีนโยบายในการสร้างความปรองดองสมานฉันท์ส่งเสริมความรักและความสามัคคีของประชาชนในชาติ
อันจะทำให้กระบวนการปฏิรูปประเทศสามารถดำเนินไปได้อย่างมีประสิทธิภาพประกอบกับในห้วงที่ผ่านมารัฐบาลได้รับความร่วมมือจากประชาชนโดยปฏิบัติตามมาตรการบางอย่างที่กำหนดขึ้นเพื่อรักษาความสงบเรียบร้อย
ส่งผลให้สถานการณ์ของประเทศโดยรวมอยู่ในสภาวะสงบ จึงสมควรยกเลิกมาตรการดังกล่าวได้

อาศัยอำนาจตามความในมาตรา
๔๔ ของรัฐธรรมนูญแห่งราชอาณาจักรไทย (ฉบับชั่วคราว) พุทธศักราช ๒๕๕๗
หัวหน้าคณะรักษาความสงบแห่งชาติโดยความเห็นชอบของคณะรักษาความสงบแห่งชาติ จึงมีคำสั่งดังต่อไปนี้

ข้อ
๑ ให้ยกเลิกประกาศคณะรักษาความสงบแห่งชาติ
ฉบับที่ ๒๑/๒๕๕๗ เรื่อง ห้ามบุคคลเดินทางออกนอกราชอาณาจักร ลงวันที่ ๒๓ พฤษภาคม
พุทธศักราช ๒๕๕๗

ข้อ
๒ การยกเลิกประกาศตามข้อ ๑
ไม่กระทบกระเทือนถึงการปฏิบัติตามคำสั่งศาลเกี่ยวกับการเดินทางออกนอกราชอาณาจักร
และคำสั่งคณะรักษาความสงบแห่งชาติเกี่ยวกับการให้บุคคลมารายงานตัว
รวมทั้งการกำหนดวันเวลาและสถานที่รายงานตัว

ข้อ
๓ บุคคลใดที่ฝ่าฝืนหรือไม่ปฏิบัติตามประกาศหรือคำสั่งดังต่อไปนี้
หากจะเดินทางออกนอกราชอาณาจักร
ต้องได้รับอนุมัติจากหัวหน้าคณะรักษาความสงบแห่งชาติก่อน
(๑) ประกาศคณะรักษาความสงบแห่งชาติ ฉบับที่ ๓๙/๒๕๕๗ เรื่อง
การกำหนดเงื่อนไขการปล่อยตัวของบุคคลที่มารายงานตัวต่อคณะรักษาความสงบแห่งชาติ
ลงวันที่ ๒๕ พฤษภาคม พุทธศักราช ๒๕๕๗
(๒) ประกาศคณะรักษาความสงบแห่งชาติ ฉบับที่ ๔๐/๒๕๕๗ เรื่อง
การกำหนดเงื่อนไขการปล่อยตัวของบุคคลที่ถูกกักตัวตามพระราชบัญญัติกฎอัยการศึก
พระพุทธศักราช ๒๔๕๗ มาตรา ๑๕ ทวิ ลงวันที่ ๒๕ พฤษภาคม พุทธศักราช ๒๕๕๗
(๓) ประกาศคณะรักษาความสงบแห่งชาติ ฉบับที่ ๔๑/๒๕๕๗ เรื่อง
กำหนดให้การฝ่าฝืนหรือไม่ปฏิบัติตามคำสั่งเรียกบุคคลให้มารายงานตัว เป็นความผิด
ลงวันที่ ๒๖ พฤษภาคม พุทธศักราช ๒๕๕๗
(๔) คำสั่งหัวหน้าคณะรักษาความสงบแห่งชาติ ที่ ๓/๒๕๕๘ เรื่อง
การรักษาความสงบเรียบร้อยและความมั่นคงของชาติ ลงวันที่ ๑ เมษายน พุทธศักราช ๒๕๕๘
ความในวรรคหนึ่ง
ให้ใช้บังคับกับบุคคลที่เคยมีพฤติกรรมฝ่าฝืนหรือไม่ปฏิบัติตามประกาศหรือคำสั่งดังกล่าวด้วย

ข้อ
๔ คำสั่งนี้ให้ใช้บังคับตั้งแต่วันที่ ๑
มิถุนายน พ.ศ. ๒๕๕๙ เป็นต้นไป


สั่ง
ณ วันที่ ๓๑ พฤษภาคม พุทธศักราช ๒๕๕๙
พลเอก
ประยุทธ์ จันทร์โอชา
หัวหน้าคณะรักษาความสงบแห่งชาติ
กัญฑรัตน์/ปริยานุช/จัดทำ
๑ มิถุนายน
๒๕๕๙

นุสรา/ตรวจ
๑๒ กรกฎาคม
๒๕๕๙

































[๑] ราชกิจจานุเบกษา
เล่ม ๑๓๓/ตอนพิเศษ ๑๒๕ ง/หน้า ๓๓/๓๑ พฤษภาคม ๒๕๕๙